Ondersoek ná verdagte in moordsaak sterfConnlan Hibbert (27) is op 27 Februarie dood in ’n kamer by die Kliplokaal-gastehuis in Klipheuwel aangetref. (Foto: Facebook) Die Wes-Kaapse polisie doen ŉ geregtelike doodsondersoek ná die skietdood van ŉ beskuldigde in die Connlan Hibbert-moordsaak. Mario Gerber, mede-eienaar van die Kliplokaal-gastehuis in die Klipheuwel-omgewing in die Wes-Kaap, is Donderdag dood nadat hy ŉ skietwond opgedoen het. Hy en sy vrou, Louise, is verdagtes in die moord op die 27-jarige Hibbert, ŉ jong pa wat ŉ jaar gelede glo ná ŉ beweerde onderonsie by die egpaar se gastehuis dood is. Ao. Joseph Swartbooi, polisiewoordvoerder, hy by navraag gesê die polisie is Donderdag na “ŉ misdaadtoneel in Klipheuwel” ontbied. Hy het egter nie die presiese adres bevestig nie. Volgens Swartbooi is ŉ vuurwapen by die betrokke perseel afgevuur en het Gerber ernstige beserings opgedoen. Swartbooi het geen aanduiding gegee van wie die vuurwapen afgevuur het nie. “Die slagoffer is met private vervoer na ŉ nabygeleë hospitaal geneem. Medici het hom dood verklaar. “Die Kraaifontein-polisie het met ŉ geregtelike doodsondersoek begin,” het Swartbooi gesê. Die polisie het nie op Maroela Media se navraag gereageer oor hoe Hibbert se saak vorder nie. Luidens die Facebook-blad, Justice for Connlan Hibbert, sou die Gerber-egpaar weer op 18 April in die hof verskyn het. Gerber en sy vrou het op 3 Maart verlede jaar vir die eerste keer in die Blue Downs-landdroshof verskyn waar hulle op borgtog van R1 000 elk vrygelaat is. Hul inhegtenisneming en die moordaanklagte teen hulle het gevolg nadat Hibbert op 27 Februarie dood in ŉ kamer by die gastehuis aangetref is. Kol. Andrè Traut, polisiewoordvoerder, het destyds aan Maroela Media gesê dat Hibbert die dag voor sy dood blykbaar in ŉ onderonsie by die gastehuis betrokke was, hoewel dit nie duidelik is waaroor die beweerde geskil gegaan het nie. ŉ Dossier vir ŉ geregtelike doodsondersoek is aanvanklik geregistreer. ŉ Nadoodse ondersoek het egter die moontlikheid van vuilspel uitgewys, waarna die dossier na moord gewysig is.